Moyo mag nuwe getuienis teen Old Mutual indien | Netwerk24
Nasionale tesourie verwag nie dat staatskuld oor die komende drie jaar gaan stabiliseer nie, al beplan die staat om vanjaar minder te leen as wat in Oktober verwag is.
Deur Sibongile Khumalo, Fin24 23 September 2019 11:50
Peter Moyo, voormalige uitvoerende hoof van Old Mutual, het Maandag in die hooggeregshof in Johannesburg die reg verkry om nuwe getuienis in te dien in sy hofaansoek dat die maatskappy se direkteure skuldig bevind word aan minagting van die hof.
Peter Moyo, afgedankte uitvoerende hoof van Old Mutual, en Trevor Manuel, voorsitter van die maatskappy. Foto: Grafika24
Moyo probeer bewys dat sy tweede afdanking, op 21 Augustus, minagting van die hof verteenwoordig.
Die uitspraak van regter Brian Mashile is Maandag deur regter Moosa (voornaam onbekend) voorgelees. Die saak word oor 30 dae aangehoor.
Old Mutual het Moyo in Junie afgedank nadat hy in Mei geskors is oor die manier waarop hy 'n belangebotsing bestuur het en ná 'n vertrouensbreuk tussen hom en die direksie.
Mashile het op 30 Julie beveel dat hy heraangestel word omdat die afdanking onregmatig was weens prosedurele foute wat die maatskappy gemaak het.
Old Mutual het hom toe weer op 21 Augustus afgedank op grond van 'n ander artikel in sy dienskontrak. Eric Mabuza, Moyo se prokureur, het dié stap as "'n klassieke geval van minagting van die hof" beskryf.
Die nuwe getuienis sal dié tweede afdankingsbrief insluit.
Moyo sê sy tweede afdanking is "doelbewus bereken om die doeltreffendheid van die uitspraak van dié hof te ondermyn".
Trevor Manuel, voorsitter van Old Mutual se direksie, het twee weke gelede op 'n nuuskonferensie gesê die direksie is eensgesind oor hoe die Moyo-saak behartig word. Vrydag het Pinky Moholi egter as direkteur bedank, nie lank nadat sy Moyo in 'n onderhoud lof toe geswaai het nie.
Fin24 verneem dat sekere direkteure en Moyo se gesprekke om die hoftwis te beëindig, gevorder het. Moholi, Paul Baloyi en Itumeleng Kgaboesele het glo die gesprekke aangevoer.
Die onderhandelinge is egter 'n gevoelige knou toegedien toe Manuel na Mashile verwys het as 'n "enkele individu wat toevallig 'n mantel dra", met verwysing na Mashile se beslissing oor Moyo se afdanking. Hy het later vir die "onbedagte opmerking" om verskoning gevra. – Fin24